বিকেল সওয়া ৪টে নাগাদ গাড়ি থেকে নেমে আদালতকক্ষে ঢোকা পর্যন্ত মদনকে ঘিরে ভিড়ভাট্টা এবং হইচই ছিল যথারীতি। কিন্তু লোকসংখ্যা পুলিশের হিসাবে মেরেকেটে ৬০-৭০ জন। এক পুলিশ আধিকারিককে তাঁর অধস্তনদের বলতেও শোনা গেল, ‘‘ছড়িয়ে-ছিটিয়ে থাকা অনুগামী মিলিয়ে খুব বেশি হলে শ’খানেক লোক আছে। কোনও অসুবিধে নেই। স্রেফ নজর রাখুন।’’ পুলিশ সূত্রের খবর, গোটা চারেক পুলিশ ভ্যান, ছ’টি পুলিশের গাড়ি এবং সবমিলিয়ে একশোর কাছাকাছি পুলিশ মোতায়েন ছিল আদালত চত্বরে। ছিলেন ডিসি (সাউথ) মুরলীধর। আর ছিল সংবাদমাধ্যমের ভিড়।